### **Integruota veikla „Duonos šventė – Šv. Agotos diena“ (4 klasei)**

(Įvairios veiklos, susijusios su duona, vyksta pamokų metu (toliau žr. Integruotos veiklos eiga). Edukacija – šventė, skirta visai klasės bendruomenei, vyksta pasirinktame edukaciniame centre, kur galima kepti duoną).

**Tikslas**: ugdyti mokinių kūrybiškumą ir bendradarbiavimo įgūdžius atliekant įvairias veiklas, susijusias su duona, jos istorija ir kultūra, supažindinti su lietuvių liaudies papročiais ir tradicijomis.

**Uždaviniai:**

1. Mokytis apie duonos gamybos procesą nuo grūdų auginimo iki kepimo.
2. Atlikti įvairias duonos tematikos kūrybines užduotis, pvz., piešinius, komiksus, kurti pasakojimus apie duonos svarbą ir naudojimą kasdieniame gyvenime.
3. Tyrinėti varpas ir grūdus, mokytis atpažinti javų rūšis.
4. Minti mįsles ir įtvirtinti patarles bei posakius apie duoną.
5. Bendradarbiauti grupėse, atliekant įvairias užduotis ir rengiant pristatymus apie duoną bei jos kultūrinę reikšmę.
6. Dalyvauti praktiniame užsiėmime, kurių metu mokiniai gamina duoną, tyrinėja jos sudedamąsias dalis, išbando kepimo procesą.
7. Ugdyti pagarbą žmogui, auginančiam duoną, meilę kasdienei duonai.

**Atitiktis Etninės kultūros programos mokymo turiniui:**

22.3. Pasaulėjauta, žmogaus ryšys su gamta ir ūkinė veikla.

22.3.2. Bendruomeniniai darbai ir kalendoriniai papročiai tradicinėje kultūroje.

**Integraciniai ryšiai:** lietuvių kalba ir literatūra, visuomeninis ugdymas, gamtos mokslai, muzika, šokis, technologijos.

**Mokymo(si) priemonės**: javų varpų ir grūdų pavyzdžiai, senoviniai daiktai: sėtuvė, spragilas, akvarelė, guašas, kreidelės (kūrybinėms užduotims), rašymo priemonės, skaitmeninės priemonės (kompiuteris, aktyvi lenta), duonos kepimui reikalingomis priemonėmis pasirūpina edukacinis centras.

**Ugdomos kompetencijos:** pažinimo, kūrybiškumo, socialinė, komunikavimo, emocinė ir sveikos gyvensenos, kultūrinė.

**Integruotos veiklos esmė:**

1. Vienas seniausių žmonių valgių – duona, mūsų protėviams turėjo didelę reikšmę ir buvo ypatingai gerbiama, plačiai minima lietuvių tautosakoje, neretai suasmeninama ar sudievinama.
2. Duona lietuviams yra gyvybės, namų, tėvynės simboliai iki pat šių laikų.
3. Ruginės duonos gamybos procesas (raugimas, minkymas, kepimas) yra įtrauktas į Europos kulinarinį paveldą.
4. Tešlos užraugimas ir duonos kepimas senovėje turėjo sakralinę prasmę – jis tarsi atkartojo pasaulio sukūrimą.
5. Duona neatsiejama mūsų kalendorinių švenčių dalis.

**Integruotos veiklos eiga:**

Lietuvių kalbos ir literatūros pamokose vaikai prisimena, kas yra tautosaka, kokios yra tautosakos rūšys, ieško sakmių, pasakų, patarlių apie duoną, kuria pasakojimą arba pasaką duonos tema. Susipažįsta su lietuvių liaudies papročiais apie duoną.

Per dailės pamokas grupėse gali gaminti plakatą arba patarlių knygelę apie duoną.

Gamtos mokslų pamokose susipažįsta su javų rūšimis, mokosi atpažinti pagal varpas, grūdus. Ieško informacijos internete. Aiškinasi iš ko kepama duona, gali ragauti įvairių rūšių duoną. Gali nagrinėti duonos kaip produkto sudėtį, vietą mitybos piramidėje.

Muzikos ir šokio pamokose mokosi lietuvių liaudies dainų ir ratelių.

Visa klasės bendruomenė susirenka edukaciniame centre. Pasitinka tautiniais drabužiais pasipuošę moterys – edukatorės. Klausia mokinių, ką žino apie duoną, pačios pasakoja apie duonos reikšmę senolių gyvenime. Aiškina duonos gaminimo eigą. Su vaikais minko, gamina duonos kepaliukus. Kol vaikai gamina duoną, mamos muša sviestą. Duona pašaunama kepti. Kol duona kepa, vaikai rodo programėlę tėveliams, seneliams, broliukams ir sesutėms. Programėlė parengta išanalizavus lietuvių liaudies papročius apie duoną per lietuvių kalbos ir literatūros pamokas.

**Mokytoja, keli tėveliai.** Duona – pagrindinis ir svarbiausias žmonių maistas, lydėjo žmogų nuo lopšio iki karsto. Su duona sutikdavo ir išleisdavo garbingą svečią. Duoną nešdavosi eidami į svečius, taip pat iš jų grįždami atsinešdavo tų namų duonos. Ją dalindami šeimos nariams, sakydavo, kad per lauką pernešta ir iš kitur atnešta duona yra šventa ir skani. Moterys eidamos lankyti kaimynės, nešdavo paragauti savo duonos. Kaimynė duodavo parsinešti savos duonos, kurią grįžusioji išdalydavo vaikams. Tai buvo lauktuvės, kai kur vadinamos kiškio pyragu.

Vasario 5 – oji šv. Agotos diena. Tądien priimta bažnyčioje šventinti ruginę duonelę. Jos sudžiūvusios duonos kriaukšlelis visus metus buvo laikomas pagarbioje vietoje virš krikštasuolės, prie šventųjų paveikslų. Manoma, kad Agotos duonelė saugo namus nuo gaisrų, o galvijus nuo raganos kerų. Kas tos duonos turi miške, tą aplenkia gyvatės geluonis. Išleisdama sūnų į kariuomenę ar šiaip į tolimą kelionę, mama trupinėlį šv. Agotos duonelės užsiūdavo marškinių kamputyje. Ir šiandien beveik kiekvienuose namuose daugelis iš mūsų turi pašventintos duonos kampelį.

**Mokinys (-ė) vaidina senelį (toliau – Senelis). –** Na, ir žiema šiemet. Pusnys ligi kelių. Tamsūs žiemos vakarai taip ir kviečia būti pirkioje. Pažiūrėsiu pro langą, gal jau pūga nurimo. Brrr... O kas gi čia? Matau šį vakarą svečių sulaukėme. Ogi vaikučiai atvažiavo!

**Įeina vaikai su daina ,,Žiemkentėli, rugeli“.**

**Mokinys (-ė) vaidina senelę (toliau – Senelė). –** Taip netikėtai mus užgriuvote, kaip tyčia ir pavaišinti neturiu kuo. Tik duonos kepalėlis belikęs ir pieno šlakelis. Tiesa, vasara buvo tokia karšta, tai bitutės medučio nemažai prinešė. Kažin, ar užteks?

**Senelis. –** Užteks, senele, užteks, ką turime, tuo ir vaišinsime. O ar žinote, vaikai, kaip duonelė atsiranda?

**Mokinys (-ė) vaidina rugį.**

– Aš, rugys, buvau mažas grūdelis. Mane pasėjo į žemę. Šaltis mane kankino, bet aš vis tiek išgyvenau. Išdygau, paskui užaugau. Tada mane nupjovė, parvežė ir sukrovė į kluonus. Vėliau kūlė, daužė, o aš su savo draugais grūdeliais išbyrėjau iš varpelės. Grūdelius susirinko, sumalė, suminkė, iškepė duonelės kepalėlį.

***(Pasigirsta vilko staugimas)***

**Mokinys (-ė) vaidina vilką (toliau – Vilkas). –** A-ū! Kaip noriu ėsti. Girdėjau, seneli, tavo pati moka gardžią duonelę kepti. *(Ragauja).* Labai skani. Ir aš noriu išmokti duonelę kepti.

**Senelis. –** Gerai. Klausykis, vilkeli. Mes visi tau papasakosime. Pirmiausia reikia žemę suarti.

**Mokytoja.** Pirmasis žemdirbio išėjimas su žagre į lauką bei pirmasis žemės palietimas buvo laikomas neeiliniu žygiu. Senovės žmonių manymu, nuo jų priklausęs būsimas derlius. Pirmąjį arimą mūsų protėviai pradėdavo ypatingomis apeigomis, burtais, aukomis skirtomis žemei bei jos deivei Žemynėlei. Baigę apeigas, linksmai nusiteikę, juokaudami bei krėsdami išdaigas pradėdavo arti. Jeigu artojai ir žemės vaisių gimdytoja Žemynėlė būsianti rūsti, pasėti javai neduosiantys gausių žiedų, nebūsią gero derliaus, vadinasi, ir duonos.

**Mokinys (-ė).** Vakare grįžę artojai kieme nusiaudavo kojas ir į namus eidavo basi, kad javai užaugtų svarūs.

**Mokinys (-ė).** Šeimininkė su kitomis moterimis apipildavo artojus vandeniu, o vyrai stengdavosi jas nutemti į kūdrą.

**Mokinys (-ė).** Senovės lietuviai pirmoje vagoje dažnai apardavo duoną. Tai buvo auka Žemynėlei. Už tokią auką ši dievybė turėjusi teikti dirvai derlingumą, aprūpinti žmones duona.

***Daina ,,Darbininkai mes maži“.***

**Vilkas. –** O kai suari, ar jau galima valgyti?

**Senelė. –** Dar ne, reikia pasėti rugius.

**Mokytoja.** Rugsėjo 8 – oji vadinama Sėmenės diena. Žiemkenčių sėja yra pagrindinis žemdirbio darbas. Žiemkenčių sėjai ūkininkai ruošdavosi itin kruopščiai. Nuo sėjos priklauso, ar bus kitąmet duonos, ar ne. Sėtuvę išsmilkydavo švęstais žolynais, prie jos pririšdavo į skepetaitę įmazgytos šv. Agotos duonos kriaukšlelį. Ji saugos nuo nelaimių javus.

**Mokinys (-ė).**  Sėjėjas, išeidamas į lauką, vilkdavosi švarius lininius marškinius, kurių nekeisdavo iki užbaigs sėją.

**Mokinys (-ė)**. Prieš išeidamas į darbą, sėjėjas trumpam prisėsdavo ant ,,zaslano“ (suolo), persižegnodavo.

**Mokinys (-ė).**  Kuo anksčiau pradės, tuo, geriau, kaimynas neužsės. Kitaip derlius perbėgs į kaimyno pusę.

**Mokinys (-ė).**  Nekepdavo tądien duonos, nekirpdavo avių.

**Mokinys (-ė).**  Darbą užbaigdavo iki saulės laidos, nes, manyta, kad mėnuliui apšvietus sėklą javai bus dirsėti.

**Mokinys (-ė).**  Sėjos rytą visa šeimyna būtinai kartu sėsdavo pusryčių. Tada vilkas bandos neišgrobstys.

***Žaidimas ,,Mikuta“.***

**Vilkas. –** O kai pasėji, ar jau galima valgyti?

**Senelis. –** Ne, reikia palaukti, kol rugiai užaugs.

**Mokinys (-ė).** Senesnieji kaimo žmonės su šeimomis ir maistu eidavo į paruges – išplaukusių ar žydinčių rugelių lankyti, kur vaikščiodami apžiūrinėdavo savo ir kaimynų rugius. Paskui visi susitelkdavo į būrelius, susėsdavo parugėse, kur aptardavo kasdieninius ūkio reikalus, dalydavosi patirtimi, vaišindavosi duona. Ten dainuodavo dainas ir atlikdavo tam tikras apeigas, turėjusias, jų manymu, išburti gerą būsimąjį derlių.

**Vilkas. –** O kai užauga, ar jau galima valgyti?

**Visi**. – Dar ne, reikia rugelius nupjauti.

**Mokinys (-ė**). Pirmoji rugiapjūtės diena nuo seno vadinta prapjovomis.

**Mokinys (-ė).** Į lauką moterys būtinai atsinešdavo duonos. Sakydavo: ,,Tegu duona su duona susieina“.

**Mokinys (-ė).** Pirmasis pėdas, vadintas, ,,Šeimininku, svečiu, diedu“, buvo pjaunamas su ypatinga pagarba. Šis pėdas turėjo ypatingą magišką galią: išsaugoti trobas nuo gaisro, teikė skalsą žmonėms ir gyvuliams.

**Mokinys (-ė).** Grįžusias iš prapjovų pjovėjas, nešančias pirmąjį pėdą, sutikdavo su duona ir druska: sena namų duona pasitikdavo naują duoną. Pasitinkant sakyta: ,,Šviežia duona parėjo“.

**Mokinys (-ė).** Rugiapjūtę taip pat būtinai baigdavo su apeigomis.

**Mokinys (-ė).** Palikdavo nenupjautą paskutinę saują rugių ir iš jos pindavo ,,jievarą“.

**Mokinys (-ė).** Tai tarsi kokia kasa, kurios viršūnę prilenkdavo prie žemės ir prislėgdavo akmenuku. Sakydavo: ,,Ką iš žemės paėmėme, grąžiname jai, tegu kasmet pasikartoja gyvybės ratas‘‘.

**Mokinys (-ė).** Jievaras buvo pinamas dainuojant.

**Mokinys (-ė).** Paskutinis rugiapjūtės darbas – pabaigtuvių vainiko pynimas.

**Mokinys (-ė).** Samdiniai jį parnešdavo šeimininkams, įpynę tarp varpų ir baltų gėlių – ,,kad duonelė baltesnė būtų“.

**Mokinys (-ė).** Uždėdavo ant galvos šeimininkui su palinkėjimais.

Pabaigtuvių vainiką kabindavo gerojon kerčion. Ir laikydavo iki kitų pabaigtuvių, kol atnešdavo naują.

***Žaidimas ,,Rugučiai“.***

**Vilkas. –** Dabar tai jau tikrai galima valgyti.

**Senelis.–** Dar ne, reikia iškulti.

**Mokytoja.** Kai rugių pėduose žolė apdžiūdavo, veždavo ir dėdavo pėdus gražiai eilėmis į jaujos galą. Po to juos džiaudavo arduose. Pakankamai sausus rugius kuldavo visa šeima. Kūlimas spragilais buvo paskutinis ir labai sunkus darbas. Išskleisdavo pėdus klojime varpomis į vidų ir, pasiėmę spragilus, daužydavo pirmiausia per varpas, vėliau per ryšius ir per ražus. Kai varpos būdavo iškultos, pėdus lengvai papurtydavo, kad smulkesni šiaudai išbyrėtų. Ilgaisiais šiaudais žmonės dengdavo stogus, o padrikus nešdavo į tvartą gyvuliams pakrėsti. Atskirtus grūdus nuo pelų supildavo į maišus ir padėdavo svirne.

**Mokinys (-ė).** Kulti geriausia būdavo poromis: po du, po keturis, po šešis.

Štai kaip besidarbuodami kalbasi spragilai. Kuliant dviese: ,,Pats su pačia, pats su pačia“ arba ,,Cupu lupu, cupu lupu“.

**Mokinys (-ė).** Kuliant trise: ,,Pats su pačia, duktė trečia.

Senis, senė ir piemenė“.

**Mokinys (-ė).** Kuliant keturiems: ,,Du **–** duona, trys **–** putra“.

**Mokinys (-ė).** Kuliant šešiems: ,,Lenta nutašyta, priemenėje pastatyta“.

***Lietuvių liaudies šokis ,,Oira“. Vaikai kviečia tėvelius, šoka visa bendruomenė.***

**Vilkas. –** O kai iškuli, ar jau galima valgyti?

**Senelis. –** Dar ne, reikia grūdus sumalti.

**Mokytoja.** Rugių ir kitų javų grūdus smulkindavo piestose ir maldavo girnomis.Senovėje javus maldavo akmeninėmis girnomis. Paprasčiausias būdas, kai paimamas plokščias akmuo su įdubimu, ant kurio supiltus grūdus moterys trindavo kitu apvaliu ar pailgu akmeniu. Tokiomis girnomis javus malti būdavo labai sunku ir atimdavo daug laiko.

**Mokinys (-ė).** Vėliau atsirado sukamosios girnos. Jas sudarė du apvalūs plokšti akmenys. Prie viršutinio akmens buvo rankena girnoms sukti, o viduryje iškalama apvali skylė grūdams pilti.

**Mokinys (-ė).** Su malimu susiję įvairūs mitologiniai pasakojimai, ypač apie turtus nešančias būtybes– aitvarus.

**Mokinys (-ė).** Antai vienas žmogelis turėjo raudoną gaidį, kuriam naktį sugiedojus, mergina kasdien turėdavo miltus malti. Kasdien maldama pavargo. Ji nutarė nusukti gaidžiui galvą ir užmetė jį už statinėlių rugiais. Kai tik mergina tai padarė, tuoj iš ten pliūptelėjo kibirkštys, sugriaudė, sužaibavo – ir kažkas kaip ugninis žaltys metėsi per lubas ir stogą. Tuoj užsidegė pirkia. Žmonės suprato, kad tai buvo ne gaidys, bet aitvaras.

**Mokinys (-ė).**  Maldavo dažniausiai moterys. Moterys sukūrė daug malimo dainų.

***Žaidimas ,, Malūnas“.***

**Vilkas. –** O kai sumali, ar jau galima valgyti?

**Senelis.** – Dar ne, reikia iškepti.

**Mokytoja.** Duonos kepimas ilgus šimtmečius buvo ne tik namų šeimininkės pareiga, bet ir garbė. Duonos kepimas priklausė namų šeimininkei – motinai. Kai užaugdavo duktė arba į namus ateidavo marti, motina šį darbą perduodavo joms.

**Mokinys (-ė).** Kepant duoną, būdavo draudžiama kalbėtis arba būti išsižiojusiems, nes duonelė gali sutrūkinėti.

**Mokinys (-ė).** Drausdavo varstyti duris, nes pluta atšoksianti.

**Mokinys (-ė).** Iš duonos burdavo šeimos narių likimą: jei kepalas sutrūkdavo arba pluta kryžmai suaižėdavo, tikėdavo, kad kas nors namuose netrukus mirs.

**Mokinys (-ė).** Vaikai uostydavo garuojančią duonelę. Garai – tai vaistai nuo slogos.

**Mokinys (-ė).** Nukritusį ant žemės duonos gabalėlį, žmonės pagarbiai pakeldavo, pabučiuodavo ir suvalgydavo.

**Mokinys (-ė).** Senoliai niekad nedėdavo ant stalo apverstos duonos kepalo, aiškindami, kad tai nepagarba jai.

**Mokinys (-ė).** Kai šeima eidavo valgyti, prie duonos garbingiausioje vietoj sėsdavo šeimininkas, kurio šventa pareiga buvo ją raikyti.

**Mokinys (-ė).** Duoną drausdavo iš riekės laužti viena ranka, nes viena ranka jos niekas neuždirba.

***Dainelė ..Kepa duonelė“***

**Vilkas. –** Iškepė ta jūsų duonelė, ar jau galima valgyti?

**Visi.** – Galima, vilkeli, galima.

**Vilkas. –** Skani ta jūsų duonelė, bet labai jau daug reikia darbuotis. Geriau nekepsiu aš jos. Kaip iki šiolei išsiverčiau, taip ir toliau gyvensiu.

***Vilkas išeina iš salės.***

**Visi.** Kas nedirba, tas nevalgo**.**

***Duonelė jau iškepusi. Visi vaišinasi duona su sviestu, pienu, medumi.***

**Refleksija.**

Įspūdžių apžvalga. Įspūdžiai iš duonos šventės. Kokia buvo šventės atmosfera? Kokios veiklos labiausiai patiko ir kodėl? Kaip jauti, kad šventė prisidėjo prie tavo žinių apie duonos svarbą ir jos gamybą?

Tvarumo tema. Kaip manai, kokią įtaką turime mes, žmonės, pasirinkdami, kokią duoną valgome ir kaip ją gaminame? Kokių žingsnių galėtume imtis, kad mažintume maisto švaistymą.

Kūrybinė užduotis. Parašyti trumpą pasakojimą apie duonos kelionę – nuo grūdų sėjos iki jos atsidūrimo tavo lėkštėje. Ką šis procesas tau reiškia? Ką jautai, kai stebėjai duonos gamybos procesą šventėje?

***Veiklos aprašą parengė: Alytaus ,,Sakalėlio“ pradinės mokyklos mokytoja metodininkė Jolanta Janavičiūtė***

***Šaltiniai:***

Pranė Dundulienė. Duona lietuvių buityje ir papročiuose. Kaunas: ,,Šviesa“ 1989.

Libertas Klimka. Lietuviškųjų švenčių rate. Kaunas: ,,Žara“ 2009.

Rugiapjūtės tradicijos. ,,Duona, lietuviui visais laikais buvo šventa". El. išteklius.

Prieiga internete: https://www.youtube.com/watch?v=cyivjhubowg

Gardusis DUONOS kelias! El. išteklius.

Prieiga internete: h[ttps://www.youtube.com/watch?v=-qksPPRn9Zs](https://www.youtube.com/watch?v=-qksPPRn9Zs).

Liaudies daina ,,Rugeli, žiemkentėli“.

El. išteklius. Prieiga internete**:**

[https://www.visitbirstonas.lt/lankytinos-vietos/ziemkenteli-rugeli-o-kas-tave-sejo/.](https://www.visitbirstonas.lt/lankytinos-vietos/ziemkenteli-rugeli-o-kas-tave-sejo/)

Lietuvių liaudies šokis ,,Oira“. El. išteklius.

<https://www.youtube.com/watch?v=B-JZ5Xnv8MA>

<https://www.mic.lt/lt/baze/folk-world-country/irasu-leidiniai/999/>

<https://www.youtube.com/watch?v=bf_UNIVDi1Q>

<https://zemuogiupievele.org/folkas/sokiai/oira/>

Ratelis ,,Malūnėlis“. El. išteklius.

https://zemuogiupievele.org/folkas/sokiai/malunelis/

**Sąvokų žodynėlis:**

**Dirsė** – piktžolės grūdas.

**Išsmilkyti** (smilkýti) – rūkyti ko deginamo dūmais.

**Ievaras, jievaras** – nenupjautų rugių pynė, pinta pabaigus pjauti rugius; 2) medis, apdainuojamas rugiapjūtės pabaigtuvių dainose, tautosakos tekstuose turintis pasaulio medžio bruožų.

**Kerčia** **–** vieta, kur susikerta dvi linijos, plokštumos, sienos ar daiktai, kampas, kertė.

**Kriaukšlelis** – mažas, sudžiūvęs duonos gabalėlis.

**Krikštasuolė –** garbingiausia lietuvių (ypač aukštaičių, suvalkiečių) trobos vieta, užstalės kampas ties namo šoninės ir galinės sienų sandūra.

**Pelai**– varpų, šiaudų ir pan. liekanos kuliant.

**Piesta, grūstuvė** – indas, kuriame grūstuvu smulkinamos įvairios kietos ir nelabai kietos medžiagos.

**Prapjovos** – rugiapjūtės pradžia; vaišės supjovus pirmąjį pėdą.

**Priemenė** – gyvenamojo namo dalis prie lauko durų, prieškambaris.

**Ražas** – sausas virbas, nupjautų javų stiebai dirvoje.

**Sėtuvė** – pintas indas grūdams sėti. Buvo pinama iš karklų vytelių ar eglės šaknų, taip pat iš ruginių šiaudų grįžčių, perpinant lazdyno sluoksniais.

**Skepetaitė**  – skarelė.

**Svarus**  – daug sveriantis, sunkus, svarbus, reikšmingas.

**Svirnas (klėtis)** – pastatas grūdams, miltams, mėsai, buities daiktams, ūkio padargams, didesnis – ir miegojimui.

**Zaslanas** – suolas.

**Žagrė** – senovinis padargas žemei arti.

**Žemyna** (Žemė, Žemelė, Žemynėlė, Žemynėlyna) – žemės, duodančios vaisius, ir viso, kas gyva, deivė, suteikianti žemei vaisingumą.

**PRIEDAI**

**Patarlės ir priežodžiai**

Duona už auksą brangesnė.

Alkanam ir sausa duona už medų gardesnė.

Sunkus darbas gardžią duoną kepa.

Duonelė, kad ir juoda, bet stiprybės duoda.

Lauko nearsi **–** duonos nevalgysi.

Saulė verkia, tinginiui duoną valgant.

Juoda duona **–** ne badas.

Be duonos sotus nebūsi.

Duona nekrinta iš dangaus, ją reikia uždirbti.

**Lietuvių pasaka**

**Kaip vilkas norėjo duonos išsikepti**

Kartą vilkas sutiko girioje žmogų ir prašo:

**–** Duok man duonos!

Žmogus davė. Vilkas suėdė, apsilaižė, duona jam pasirodė labai skani. Sako žmogui:

**–** Ką reikia daryti, kad ir aš visada duonos turėčiau? Išmokyk mane!

**–**  Gerai, **–**  sutiko žmogus ir pradėjo vilką mokyti. **–** Pirmiausia reikia žemę suarti...

**–** O kai žemę išari, ar jau galima valgyti?

**–**  Dar ne. Reikia pasėti rugius.

**–**  O kai rugius pasėji, ar jau galima valgyti?

**–** Dar ne. Reikia palaukti, kol jie užaugs.

**–** O kai užaugs, ar jau galima valgyti?

**–** Dar ne. Reikia nukirsti.

**–**  O kai nukerti, ar jau galima valgyti?

**–** Dar ne. Reikia iškulti.

**–** O kai iškuli, ar jau galima valgyti?

– Dar ne. Reikia sumalti.

– O kai sumali, ar jau galima valgyti?

**–** Dar ne. Reikia pakepti duoną.

**–** O kai pakepi, ar jau galima valgyti?

**–** Galima.

Vilkas pagalvojo pagalvojo ir sako:

**–** Geriau nekepsiu aš tos duonos, jeigu tiek ilgai reikia laukti. Kaip iki šiol be duonos apsiėjau, taip ir toliau gyvensiu.





